Rosa Asmundsen

Rosa Anna Charlotte Asmundsen (født Baldani 29. desember 1846 i Kristiania, død 15. januar 1911 i Bergen), var en norsk skuespillerinne og sangerinne.

Familie 
Rosa Asmundsen (døpt Rosa Anna Sharlotta Asmundsen) var datter av den italienske gipsfabrikanten Giovanni Baldani og Anna Eriksdatter. Hun ble gift med skuespilleren Jacob Hveding Asmundsen (1841-1910) og sammen var de foreldre til skuespilleren Sigurd Asmundsen (1871-1934).

Liv og virke 
Rosa Baldani utmerket seg allerede som barneskuespiller, og hadde flere roller på Christiania Theater, blant annet gutterollene som Egil i Hærmændene paa Helgeland (1858-1859] og tittelrollen i Ole Lukøie (1860). 

Hennes voksendebut kom på Christiania Theater våren 1865, i rollen som Thora i Et enfoldigt Pigebarn. I perioden 1865-1867 var hun skuespiller ved Folketeatret i Christiania, som ble ledet av Peter Lorentz Rasmussen. Hun vedvirket ved dette teatrets turné til Sverige, med opptredener i blant annet Göteborg og Stockholm i august 1866. Sesongen 1867-1868 medvirket hun ved Theodor Cortes' reisende selskap i Norge. 

Ved en oppførelse av Christian Monsens stykke Gudbrandsdølerne i Bergen i 1869, gestaltet Rosa Amundsen rollen som Gudrun «med en Ynde og Inderlighet man nu ikke saa ofte er vandt til at se paa vor Scene. Den Sandhed og Naturlighet, hvormed hun udførte sin Rolle, bragte En til at glemme, at det var Skuespil, man saa og hørte kun Gudrun selv».

Rosa Asmundsen fortsatte turnévirksomheten i selskap med sin ektemann med F. A. Cettis selskap i 1871-1872, med opptredener i Trondheim, Bergen og Tinn, før de begge i perioden 1872-1874 var hos E. J. Hafgren på Møllergatens teater og på Christiania Theater i 1874-1876. Der utmerket hun seg dessuten gjennom flere sangroller, blant annet som Zerlina i Don Juan og som Cherubino i Figaros bryllup.

Rosa Asmundsen var ansatt ved Den Nationale Scene i Bergen fra åpningen i 1876 til sommeren 1903. Der ble hun ofte benyttet i rollen som den vakre, skjelmske og lystige kammerpiken, den såkalte subretten. Her spilte hun ofte rollen som Pernille i Holbergs komedier, spesielt i Den Stundesløse, og den tilsvarende rollen som Toinette i Molières Den indbildt Syge. I 1903 trakk hun seg tilbake, da hun ikke lenger hadde den legemlige førlighet hennes yrke fordret. Deretter ble hun økonomisk understøttet av teatret, som dets første pensjonist.

Roller i utvalg 
 Egil i Ibsens Hærmændene paa Helgeland (Christiania Theater, 1858-1859)
 Ole Lukøie i H. C. Andersens Ole Lukøie (Christiania Theater, 1860)
 Thora i Erik Bøghs vaudeville Et enfoldigt Pigebarn (Christiania Theater, 1865)
 Camilla Helt i vaudevillen I en fart (Folketeatret, 1865)
 Josefine Erik Bøghs i farse Kalifen paa Aftenvisit (Folketeatret, 1865)
 Mimi i Berthas Klaver (Folketeatret, 1865)
 Danserinden Ninette i Melesville & Dumanoirs Gamle Minder (Folketeatret, 1865)
 Theaternissen «bagatell med sang» Nytaarsaften 1866 (Folketeatret, 31/12 1866)
 Cathrines eldste Datter i Sauvage & Luriens Matrosen (Folketeatret, 1867, benefice for frk. Baldani)
 Elise, en forældreløs Pige i vaudevillen Den lille Zouave (Folketeatret, 1873)
 Zerlina i Mozarts Don Giovanni (Christiania Theater)
 Cherubino i Figaros bryllup (Christiania Theater)
 Gudrun i Christian Monsens Gudbrandsdølerne (Bergen, 1869)
 Laura i Eventyr paa Fodreisen (Christiania Theater, 1874)
 Markisen i Alphonse Daudet & Ernest Manuels Den hvide Nellik (Den Nationale Scene, 1878)
 Lucas' Kone i Doktoren mod sin Vilje (Den Nationale Scene, 1878)
 Toinette i Molières Den indbildt Syge (Den Nationale Scene)
 Pernille i Holbergs Den Stundesløse (Den Nationale Scene)
 Pernille i Holbergs Det lykkelige Skibbrudd (Den Nationale Scene)

Kilder

Referanser 

Norske skuespillere
Norske operasangere
Personer fra Oslo
Nordmenn på 1800-tallet